kykNET se nuwe realiteitsreeks kan dalk jou eetplek help - Olka Bolka Web & E-Magazine
Die ekonomie wêreldwyd het afgelope jaar 'n harde klap gekry. Een van die industrieë wat seker die hardste getref is, is die restaurantbedryf.
Indien jy só 'n eienaar van 'n eetplek – of dit nou 'n koskaravaan, 'n fynproe- of familie-restaurant is – en op jou knieë is, is hier goeie nuus.
In die sop: Restaurant Evolusie is 'n splinternuwe realiteitsreeks wat eersdaags op kykNET gaan wees.
Aan die stuur van die program en ook as aanbieder, is die bekroonde supersjef Bertus Basson. Hy sal deur 'n span deskundiges ondersteun word.
Bertus is in die Kaap gebore, maar het in die noorde van die land grootgeword. Hy het van 'n baie jong ouderdom reeds sy ma in die kombuis begin help en het op 17 vir hom 'n loopbaan in die kosbedryf begin uitkap.
Op 19 het is hy Londen toe waar hy onder meer vir die Michelin-bekroonde Chez Bruce gewerk het. Ná sy terugkeer na Suid-Afrika is hy met verskeie toekennings vereer waaronder die Eat Out San Pellegrino & Acqua Panna Sjef van die Jaar in 2019. Bertus is die eienaar en sjef by vyf restaurante in en om Stellenbosch.
Om in te skryf, gaan na kyknet.tv vir meer inligting of stuur 'n e-pos aan inskryf@indiesop.tv met jou kontakbesonderhede, adres en 'n kort paragraaf oor jou situasie en hoekom jy dink jy een van die plekke moet wees wat gekies word. Ons het ook foto's van jou en jou restaurant nodig.
Een van ons span sal sou gou moontlik met die moontlike finaliste in kontak wees. Maar skud op: Die sluitingsdatum vir inskrywings is 14 Maart 2021 en slegs tien restaurante sal gekies word om deel van hierdie opwindende en unieke kans te wees.